title: Europos Parlamento ir Komisijos susitarimas dėl komitologijos taikymo taisyklių #2008 m. gegužės 8 d. Europos Parlamento sprendimas dėl tarpinstitucinio Europos Parlamento ir Komisijos susitarimo dėl Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką, su pakeitimais, padarytais Sprendimu 2006/512/EB, įgyvendinimo taisyklių sudarymo (C6-0009/2008 – 2008/2002(ACI))

text:
12.11.2009

               LT

               Europos Sąjungos oficialusis leidinys

               CE 271/70

         2008 m. gegužės 8 d., ketvirtadienisEuropos Parlamento ir Komisijos susitarimas dėl komitologijos taikymo taisyklių
   P6_TA(2008)0189
   2008 m. gegužės 8 d. Europos Parlamento sprendimas dėl tarpinstitucinio Europos Parlamento ir Komisijos susitarimo dėl Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką, su pakeitimais, padarytais Sprendimu 2006/512/EB, įgyvendinimo taisyklių sudarymo (C6-0009/2008 – 2008/2002(ACI))
   2009/C 271 E/09

      Europos Parlamentas,
   atsižvelgdamas į 2008 m. kovo 27 d. Parlamento pirmininko laišką, kuriuo buvo perduotas tarpinstitucinis susitarimas, kurį 2007 m. gruodžio 12 d. patvirtino Pirmininkų sueiga,
   atsižvelgdamas į EB sutarties 202 straipsnį,
   atsižvelgdamas į 2006 m. liepos 17 d. Tarybos sprendimą 2006/512/EB, iš dalies keičiantį Sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (1),
   atsižvelgdamas į Europos Parlamento ir Komisijos susitarimo dėl Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką, su pakeitimais, padarytais Sprendimu 2006/512/EB, įgyvendinimo taisyklių projektą (toliau – Susitarimas),
   atsižvelgdamas į Darbo tvarkos taisyklių 81 straipsnį ir 120 straipsnio 1 dalį,
   atsižvelgdamas į Konstitucinių reikalų komiteto pranešimą (A6-0107/2008),

               A.

               kadangi Komisija, deja, nepaisė kai kurių Europos Parlamento ir Komisijos susitarimo dėl 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką, įgyvendinimo taisyklių (2) (toliau – 2000 m. susitarimas) nuostatų, pavyzdžiui, nuostatos, kad Parlamentas įvairius komitologijos dokumentus turi gauti tuo pat metu ir tokiomis pat sąlygomis kaip komiteto nariai, nes šie dokumentai Parlamentui beveik visada siunčiami per vėlai ir bet kokiu atveju ne tuo pat metu kaip komiteto nariams,

               B.

               kadangi Tarybos sprendimo 1999/468/EB įgyvendinimo taisyklės buvo ir yra labai nepatenkinamos, išskyrus naujosios reguliavimo procedūros su tikrinimu procedūras, o to priežastis, inter alia, – komitologijos duomenų bazės veikimo būdas; kadangi dokumentai dažnai siunčiami dalimis, aiškiai nenurodžius jų statuso ir kartais pateikus klaidingas antraštes, pvz., įgyvendinimo priemonių projektai, dėl kurių nebuvo balsuota komitete, siunčiami su antrašte „tikrinimo teisė“, o iš tikrųjų tokie dokumentai turėjo būti išsiųsti antraštėje nurodžius „teisė gauti informaciją“, ir dėl to pasidaro neaišku, kokie galutiniai terminai taikomi,

               C.

               kadangi dėl šios problemos jau ir taip labai ribotos Parlamento komitologijos klausimų kontrolės galimybės iš tiesų dar labiau sumažėja,

               D.

               kadangi dabar Komisija įsipareigojo sukurti elektroninį registrą, kuriame būtų visi Parlamentui perduoti dokumentai, prie kurio Parlamentas turėtų tiesioginę prieigą bei kuris taip pat užtikrintų galimybę tiksliai identifikuoti įvairius su ta pačia procedūra susijusius dokumentus, registre bus nurodytas pasiektas procedūros etapas ir grafikas, aiškiai atskirti Parlamento gauti priemonių projektai ir galutiniai projektai, parengti po komiteto nuomonės pateikimo, ir aiškiai nurodyti bet kokie jau Parlamentui išsiųstų dokumentų pakeitimai,

               E.

               kadangi Susitarimas turi didelę praktinę reikšmę ne tik naujajai reguliavimo procedūrai su tikrinimu, tačiau taip pat ir visoms komitologijos procedūroms; kadangi Susitarimas gali būti precedentu būsimiems tarpinstituciniams susitarimams, kuriais siekiama panašių tikslų,

               F.

               nors Susitarimas galioja trumpą pereinamąjį laikotarpį, pereinamojo laikotarpio metu įgyta patirtis galėtų būti labai naudinga; kadangi Susitarimo tikslas yra užtikrinti, kad įsigaliojus Lisabonos sutarčiai trys institucijos tinkamai vykdytų visas komitologijos procedūras,

               1.

               pabrėžia, kad naudojimasis reguliavimo procedūra su tikrinimu tais atvejais, kai ji taikoma, yra privaloma visoms trims institucijoms, ir tai nėra susitarimų ar derybų klausimas; ragina Tarybą, Komisiją ir visus Parlamento komitetus visų atitinkamų teisėkūros procedūrų metu deramai atsižvelgti į šią aplinkybę;

               2.

               primena, kad reguliavimo procedūra su tikrinimu turi būti taikoma visoms bendrojo pobūdžio priemonėms, skirtoms iš dalies pakeisti neesmines Sutarties 251 straipsnyje nustatyta tvarka priimtų pagrindinių teisės aktų nuostatas, inter alia, išbraukiant kai kurias tokias nuostatas arba teisės aktą papildant naujomis neesminėmis nuostatomis;

               3.

               ragina Tarybą ir Komisiją tais atvejais, kai gali būti neaišku, ar reikia taikyti naująją reguliavimo procedūrą su tikrinimu, ar kitą komitologijos procedūrą, taikyti naująją reguliavimo procedūrą su tikrinimu;

               4.

               pabrėžia, kad vienintelis naujosios procedūros su tikrinimu tikslas – stiprinti Parlamento kontrolės teisę ir dėl to jokiu būdu nekeičiama įgyvendinimo įgaliojimų, kurie gali būti suteikti Komisijai, apimtis;

               5.

               mano, kad Susitarimas – tai žingsnis teisinga linkme atsižvelgiant į Parlamento teises ir galias, susijusias su perduotais teisės aktais;

               6.

               pritaria tam, kad Susitarime tiksliau apibrėžiama Komisijos pareiga informuoti Parlamentą pagal Sprendimo 1999/468/EB 7 straipsnio 3 dalies nuostatas ir nurodoma, jog Parlamentas turi būti informuojamas apie komitetų darbą laikantis tvarkos, užtikrinančios informacijos perdavimo sistemos skaidrumą ir veiksmingumą bei perduotos informacijos ir skirtingų procedūros etapų nustatymą;

               7.

               tikisi, kad Komisija visapusiškai laikysis visų Susitarimo nuostatų, o taip, deja, nėra 2000 m. susitarimo atveju;

               8.

               ragina užtikrinti nuolatinį aukštą posėdžių protokolų santraukų ir dalyvių sąrašų, kuriuose nurodoma bent jau atitinkamame posėdyje dalyvavusių asmenų pavardės (ir vardai), institucinė priklausomybė ir el. pašto adresai, standartą;

               9.

               nurodo, kad veiksminga naujo registro veikla bus nepaprastai svarbus veiksnys, susijęs su visišku ir tinkamu Susitarimo įgyvendinimu, todėl labai tikisi, kad tai bus kuo greičiau įgyvendinta praktiškai; rekomenduoja, kad po pereinamojo laikotarpio Parlamentas ir Komisija atliktų naujojo registro patikrą ir pašalintų visas praktines kliūtis ir klaidas, kurių gali atsirasti; rekomenduoja, kad Parlamentas pradiniu laikotarpiu iš susijusių šalių gautų informaciją apie registro veikimą;

               10.

               aktyviai pritaria naujoms nuostatoms, kuriomis remiantis registre bus aiškiai nurodomas visų gautų komitologijos dokumentų statusas, visos galimos sąsajos su kitais jau perduotais dokumentais ir visi padaryti pakeitimai;

               11.

               atsižvelgdamas į šias aplinkybes, ragina Komisiją pakeisti savo vidines procedūras siekiant užtikrinti, kad būtų atskirti priemonių projektai, kurie turėtų būti siunčiami Parlamentui tuo pat metu kaip ir atitinkamam komitetui remiantis Parlamento teise gauti informaciją, ir priemonių projektai, kurie turi būti siunčiami Parlamentui, kad jis galėtų pasinaudoti savo tikrinimo teise;

               12.

               pritaria tam, kad būtų pradėta taikyti išankstinio įspėjimo sistema, pagal kurią Parlamentas būtų kaip galima greičiau informuojamas apie tai, kad skubūs įgyvendinimo priemonių projektai bus pateikti komitetui, kai tai paaiškėja, tačiau pabrėžia, kad ši sistema neturi būti naudojama neskubiems klausimams padaryti skubiais, kadangi riboti galutiniai terminai gali būti taikomi tik atitinkamai pagrįstais išimtiniais atvejais;

               13.

               nurodo, kad Parlamentui turi būti reguliariai teikiami visi bendrąsias aplinkybes nurodantys dokumentai, kuriuose būtų paaiškinama, kodėl Komisija siūlo tam tikras priemones, kad jis, remdamasis pakankama informacija, pasinaudotų savo tikrinimo teise; džiaugiasi, kad Komisija, siekdama užtikrinti visapusišką bendradarbiavimą specifinių įgyvendinimo priemonių svarstymo atvejais, pasirengusi pagelbėti Parlamentui, todėl ragina Komisiją Parlamento prašymu pateikti bet kokį bendrąsias aplinkybes nurodantį dokumentą, susijusį su įgyvendinimo priemonės projektu;

               14.

               nepritaria Komisijos požiūriui, kad Parlamentui pateikti įgyvendinimo priemonių projektai nebūtų viešai prieinami tol, kol komitete nebuvo balsuojama, ir primygtinai prašo užtikrinti jo teisę konsultuotis su bet kuriuo jo pageidaujamu subjektu visų priemonių projektų klausimais; ragina Komisiją persvarstyti savo požiūrį ir viešai skelbti visus įgyvendinimo priemonių projektus iš karto po to, kai jie oficialiai pasiūlomi;

               15.

               pritaria Susitarimo sudarymui ir tikisi, kad patvirtinus jis bus nedelsiant visapusiškai įgyvendintas;

               16.

               nusprendžia Susitarimą kaip priedą pridėti prie savo Darbo tvarkos taisyklių ir juo pakeisti Darbo tvarkos taisyklių XII priedą;

               17.

               paveda Pirmininkui perduoti šį sprendimą ir jo priedą susipažinti Tarybai, Komisijai ir valstybių narių parlamentams.

      (1)  OL L 200, 2006 7 22, p. 11.

      (2)  OL L 256, 2000 10 10, p. 19.

      2008 m. gegužės 8 d., ketvirtadienisPRIEDAS
      EUROPOS PARLAMENTAS
      KOMISIJA
      EUROPOS PARLAMENTO IR KOMISIJOS SUSITARIMAS DĖL TARYBOS SPRENDIMO 1999/468/EB, NUSTATANČIO KOMISIJOS NAUDOJIMOSI JAI SUTEIKTAIS ĮGYVENDINIMO ĮGALIOJIMAIS TVARKĄ, IŠ DALIES PAKEISTO SPRENDIMU 2006/512/EB, ĮGYVENDINIMO TAISYKLIŲ

         Europos Parlamento informavimas

                  1.

                  Pagal Sprendimo 1999/468/EB (1) 7 straipsnio 3 dalį Komisija reguliariai informuoja Europos Parlamentą apie komitetų (2) darbą laikydamasi tvarkos, užtikrinančios informacijos perdavimo sistemos skaidrumą ir veiksmingumą bei perduotos informacijos ir skirtingų procedūros etapų nustatymą. Tuo tikslu Parlamentas tuo pat metu ir tomis pačiomis sąlygomis kaip ir komitetų nariai gauna komitetų posėdžių darbotvarkių projektus, tiems komitetams pateiktų Sutarties 251 straipsnyje nustatyta tvarka priimtų pagrindinių teisės aktų įgyvendinimo priemonių projektus, balsavimo rezultatus, posėdžių protokolų santraukas bei institucijų, kurioms priklauso valstybių narių paskirti joms atstovauti asmenys, sąrašus.

         Registras

                  2.

                  Komisija sukurs visų Europos Parlamentui perduotų dokumentų registrą (3). Europos Parlamentas turės tiesioginę prieigą prie šio registro. Pagal Sprendimo 1999/468/EB 7 straipsnio 5 dalį visų Europos Parlamentui perduotų dokumentų nuorodos skelbiamos viešai.

                  3.

                  Remiantis Komisijos pareiškime dėl Sprendimo 1999/468/EB (4) 7 straipsnio 3 dalies nustatytais įsipareigojimais ir tinkamai pasirengus techniškai, pasinaudojant 2 punkte numatytu registru bus galima visų pirma:

                              —

                              aiškiai nustatyti su ta pačia procedūra susijusius dokumentus, kuriuose numatyti bet kokie įgyvendinimo priemonės pakeitimai kiekvienu procedūros etapu;

                              —

                              nustatyti procedūros etapą ir grafiką;

                              —

                              aiškiai atskirti Parlamento tuo pat metu kaip ir atsakingo komiteto narių gautą priemonių projektą, remiantis teise gauti informaciją, nuo galutinio Parlamentui perduodamo projekto, sudaryto, po to, kai buvo pateikta komiteto nuomonė;

                              —

                              aiškiai nustatyti bet kokius dokumentų, jau pateiktų Europos Parlamentui, pakeitimus.

                  4.

                  Jei pasibaigus pereinamajam laikotarpiui, prasidėsiančiam nuo šio susitarimo įsigaliojimo dienos, Europos Parlamentas ir Komisija nusprendžia, kad sistema parengta ir veikia patenkinamai, dokumentai Europos Parlamentui perduodami elektroniniu būdu pateikiant nuorodą į 2 punkte numatytą registrą. Šis sprendimas priimamas abiejų institucijų pirmininkams pasikeičiant laiškais. Pereinamuoju laikotarpiu dokumentai Europos Parlamentui bus perduodami kaip elektroninio laiško priedas.

                  5.

                  Be to, Komisija sutinka atsakingo Parlamento komiteto prašymu siųsti Europos Parlamentui susipažinti konkrečius priemonių, įgyvendinančių pagrindinius teisės aktus, kurie, nors ir nepriimti laikantis Sutarties 251 straipsnyje numatytos tvarkos, yra ypač svarbūs Europos Parlamentui, projektus. Šios priemonės turi būti įtrauktos į 2 punkte numatytą registrą ir Europos Parlamentas turi būti informuotas apie tai.

                  6.

                  Be 1 punkte numatytų protokolų santraukų, Europos Parlamentas gali prašyti leisti susipažinti su komitetų posėdžių protokolais (5). Komisija išnagrinės kiekvieną prašymą atskirai vadovaudamasi konfidencialumo taisyklėmis, numatytomis Pagrindų susitarimo dėl Europos Parlamento ir Komisijos santykių (6) 1 priede.

         Konfidencialūs dokumentai

                  7.

                  Konfidencialūs dokumentai bus tvarkomi vadovaujantis vidaus administravimo procedūromis, kurias kiekviena institucija parengia siekdama suteikti visas reikalingas garantijas.

         Europos Parlamento rezoliucijos, remiantis Sprendimo 1999/468/EB 8 straipsniu

                  8.

                  Remiantis Sprendimo 1999/468/EB 8 straipsniu Europos Parlamentas rezoliucijoje, kurioje išdėsto savo motyvus, gali nurodyti, kad pagrindinio teisės akto, priimto laikantis Sutarties 251 straipsnyje numatytos tvarkos, įgyvendinimo priemonių projektas viršija tame pagrindiniame teisės akte nustatytus įgyvendinimo įgaliojimus.

                  9.

                  Europos Parlamentas tokias rezoliucijas priima vadovaudamasis savo Darbo tvarkos taisyklėmis; tam jis turi turėti vieno mėnesio laikotarpį skaičiuojant nuo tos dienos, kai jis gavo galutinį įgyvendinimo priemonių projektą tomis kalbomis, kuriomis jis buvo pateiktas atitinkamo komiteto nariams.

                  10.

                  Europos Parlamentas ir Komisija sutaria, kad reikia nustatyti nuolatos taikomą trumpesnį terminą kai kurioms skubioms įgyvendinimo priemonėms, dėl kurių sprendimas siekiant patikimo valdymo turi būti priimtas per trumpesnį laikotarpį. Tai visų pirma taikytina kai kurioms priemonėms, susijusioms su išorės veiksmais, įskaitant humanitarinę ir skubią pagalbą, su sveikatos apsauga ir saugumo užtikrinimu, su transporto saugumu ir sauga ir viešųjų pirkimų taisyklių taikymo išimtimis. Komisijos nario ir atsakingo Parlamento komiteto pirmininko susitarimu nustatomos priemonių, kurioms tai taikoma, rūšys ir taikomi terminai. Šį susitarimą abi pusės gali atšaukti bet kuriuo metu.

                  11.

                  Nepažeidžiant 10 punkto nuostatų, skubiais atvejais ir patvirtinant priemones, susijusias su kasdieniniais administraciniais klausimais, ir (arba) tas priemones, kurių galiojimo laikas ribotas, bus nustatomas trumpesnis terminas. Šis terminas gali būti itin trumpas ypač skubiais atvejais, visų pirma susijusiais su visuomenės sveikata. Atsakingas Komisijos narys turi nustatyti atitinkamą terminą ir jį pagrįsti. Tokiu atveju Europos Parlamentas gali taikyti procedūrą, pagal kurią taikyti Sprendimo 1999/468/EB 8 straipsnį pavedama atsakingam Parlamento komitetui, kuris per atitinkamą terminą gali pateikti atsakymą Komisijai.

                  12.

                  Kai tik Komisijos tarnybos nustato, kad priemonių, numatytų 10 ir 11 punktuose, projektus gali reikėti perduoti komitetui, jos neoficialiai įspėja už tai atsakingo Parlamento komiteto (komitetų) sekretoriatą (-us). Kai tik pradiniai priemonių projektai bus perduoti komiteto nariams Komisijos tarnybos informuos Parlamento komiteto (komitetų) sekretoriatą (-us), kad šios priemonės skubios ir apie terminus, kurie bus taikomi, kai bus pateiktas galutinis projektas.

                  13.

                  Atsižvelgdamas į 8 punkte nurodytą Europos Parlamento priimtą rezoliuciją arba į 11 punkte nurodytą atsakymą, atsakingas Komisijos narys turi informuoti Europos Parlamentą arba, prireikus, atsakingą Parlamento komitetą apie veiksmus, kurių Komisija ketina imtis.

                  14.

                  10–13 punktuose numatyta informacija bus įtraukiama į registrą.

         Reguliavimo procedūra su tikrinimu

                  15.

                  Kai taikoma reguliavimo procedūra su tikrinimu, po balsavimo komitete Komisija informuoja Europos Parlamentą apie taikomus terminus. Remiantis 16 punktu šie terminai pradedami skaičiuoti tik nuo tos datos, kai Europos Parlamentas gavo projekto variantus visomis kalbomis.

                  16.

                  Kai taikomi trumpesni terminai (Sprendimo 1999/468/EB 5a straipsnio 5 dalies b punktas) ir skubos atvejais (Sprendimo 1999/468/EB 5a straipsnio 6 dalis), terminai skaičiuojami nuo tos datos, kai Europos Parlamentas gavo galutinį įgyvendinimo priemonių projektą tomis kalbomis, kuriomis jis buvo pateiktas komiteto nariams, jei Parlamento komiteto pirmininkas neprieštarauja. Bet kokiu atveju Komisija stengsis Europos Parlamentui kuo greičiau perduoti projekto variantus visomis kalbomis. Kai tik Komisijos tarnybos nustato, kad 5a straipsnio 5 dalies b punkte arba 6 dalyje numatytus priemonių projektus gali reikėti perduoti komitetui, jos neoficialiai įspėja už tai atsakingą Parlamento komiteto (komitetų) sekretoriatą (-us).

         Finansinės paslaugos

                  17.

                  Pagal pareiškimą dėl Sprendimo 1999/468/EB 7 straipsnio 3 dalies finansinių paslaugų srityje Komisija įsipareigoja:

                              —

                              užtikrinti, kad komiteto posėdžiui pirmininkaujantis Komisijos pareigūnas po kiekvieno posėdžio Europos Parlamentą jo prašymu informuotų apie visas diskusijas dėl šiam komitetui pateiktų įgyvendinimo priemonių projektų;

                              —

                              žodžiu arba raštu atsakyti į visus klausimus dėl diskusijų dėl komitetui pateiktų įgyvendinimo priemonių projektų.

                        Be to, Komisija užtikrins, kad įsipareigojimų, kurie buvo pareikšti 2002 m. vasario 5 d. Parlamento plenarinio posėdžio metu (7), ir iš naujo patvirtinti 2004 m. kovo 31 d. plenariniame posėdyje (8) ir tų, kurie nurodyti 2001 m. spalio 2 d. Komisijos nario F. Bolkensteino laiško (9) Europos Parlamento ekonomikos ir pinigų politikos komiteto pirmininkui 1–7 punktuose, būtų laikomasi visame finansinių paslaugų sektoriuje (įskaitant vertybinius popierius, bankus, draudimą, pensijas ir apskaitą).

         Parlamento darbo tvarkaraštis

                  18.

                  Išskyrus atvejus, kai taikomas trumpesnis terminas, ir skubos atvejus, Komisija, perduodama įgyvendinimo priemonių projektą pagal šį susitarimą, atsižvelgs į Europos Parlamento darbo pertraukas (žiemos, vasaros ir Europos rinkimų), siekdama užtikrinti, kad Parlamentas galėtų įgyvendinti savo prerogatyvas per Sprendime 1999/468/EB ir šiame susitarime nustatytus terminus.

         Europos Parlamento ir Komisijos bendradarbiavimas

                  19.

                  Abi institucijos patvirtina savo pasirengimą padėti viena kitai siekdamos užtikrinti visapusišką bendradarbiavimą sprendžiant specialių įgyvendinimo priemonių klausimą. Šiuo tikslu administraciniu lygiu nustatomi atitinkami kontaktai.

         Ankstesni susitarimai

                  20.

                  2000 m. Europos Parlamento ir Komisijos susitarimas dėl Tarybos sprendimo 1999/468/EB (10) įgyvendinimo tvarkos pakeičiamas. Europos Parlamentas ir Komisija mano, kad 1988 m. Plumb ir Delors susitarimas, 1996 m. Samland ir Williamson susitarimas ir 1994 m. modus vivendi
                      (11), kiek jie yra susiję su šiomis institucijomis, yra neveiksmingi ir todėl joms netaikomi.

         (1)  OL L 184, 1999 7 17, p. 23. Sprendimas su pakeitimais, padarytais Sprendimu 2006/512/EB (OL L 200, 2006 7 22, p. 11).

         (2)  Šiame susitarime „komitetas“ reiškia komitetus, kurie buvo sudaryti pagal Sprendimą 1999/468/EB, jei aiškiai nenurodomas kitas komitetas.

         (3)  Siektina registro sudarymo data yra 2008 m. kovo 31 d.

         (4)  OL C 171, 2006 7 22, p. 21.

         (5)  Žr. Europos Bendrijų Pirmos instancijos teismo 1999 m. liepos 19 d. sprendimą Rothmans prieš Komisiją (T-188/97, 1999 m. Rink. p. II-2463).

         (6)  OL C 177 E, 2006 5 18, p. 123.

         (7)  OL C 284 E, 2002 11 21, p. 19.

         (8)  OL C 103 E, 2004 4 29, p. 446 ir Parlamento 2004 m. kovo 31 d. plenarinio posėdžio stenograma, punktas „Balsavimas“.

         (9)  OL C 284 E, 2002 11 21, p. 83.

         (10)  OL L 256, 2000 10 10, p. 19.

         (11)  OL C 102, 1996 4 4, p. 1.


title: 2010/803/ES: 2010 m. gruodžio 10 d. Sprendimas, priimtas bendru valstybių narių vyriausybių atstovų susitarimu, kuriuo nustatoma Europos GNSS agentūros būstinės vieta

text:
28.12.2010

               LT

               Europos Sąjungos oficialusis leidinys

               L 342/15

         SPRENDIMAS, PRIIMTAS BENDRU VALSTYBIŲ NARIŲ VYRIAUSYBIŲ ATSTOVŲ SUSITARIMU
   2010 m. gruodžio 10 d.
   kuriuo nustatoma Europos GNSS agentūros būstinės vieta
   (2010/803/ES)
   VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Sutarties dėl Europos Sąjungos veikimo 341 straipsnį,
   kadangi:

               (1)

               2010 m. rugsėjo 22 d. Europos Parlamento ir Tarybos reglamentu (ES) Nr. 912/2010, kuriuo įsteigiama Europos GNSS agentūra, panaikinamas Tarybos reglamentas (EB) Nr. 1321/2004 dėl Europos palydovinės radijo navigacijos programų valdymo struktūrų sukūrimo ir iš dalies keičiamas Reglamentas (EB) Nr. 683/2008 (1), įkurta Europos GNSS agentūra.

               (2)

               Turėtų būti nustatyta Europos GNSS agentūros būstinės vieta,

         PRIĖMĖ ŠĮ SPRENDIMĄ:
   1 straipsnis
   Europos GNSS agentūros būstinės vieta yra Praha.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2010 m. gruodžio 10 d.

            Pirmininkas

         V. VAN QUICKENBORNE

      (1)  OL L 276, 2010 10 20, p. 11.


title: 2013/645/ES: 2013 m. rugsėjo 26 d. Europos Centrinio Banko sprendimas dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu (ECB/2013/35)

text:
12.11.2013

               LT

               Europos Sąjungos oficialusis leidinys

               L 301/6

         EUROPOS CENTRINIO BANKO SPRENDIMAS
   2013 m. rugsėjo 26 d.
   dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu
   (ECB/2013/35)
   (2013/645/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 14 straipsnio 3 dalį ir 18 straipsnio 2 dalį,
   atsižvelgdama į 2011 m. rugsėjo 20 d. Gaires ECB/2011/14 dėl Eurosistemos pinigų politikos priemonių ir procedūrų (1) ir 2013 m. kovo 20 d. Sprendimą ECB/2013/6 dėl nepadengtų Vyriausybės garantuotų bankų obligacijų nuosavo naudojimo kaip įkaito Eurosistemos pinigų politikos operacijoms taisyklių (2),
   kadangi:

               (1)

               vadovaujantis Europos centrinių bankų sistemos ir Europos Centrinio Banko statuto 18 straipsnio 1 dalimi, Europos Centrinis Bankas (ECB) ir valstybių narių, kurių valiuta yra euro, nacionaliniai centriniai bankai (toliau – NCB) gali atlikti kredito operacijas su kredito įstaigomis ir kitais rinkos dalyviais skolinant lėšas užtikrinus pakankamu įkeitimu. Bendrosios sąlygos, kuriomis ECB ir NCB yra pasirengę atlikti kredito operacijas, įskaitant Eurosistemos kredito operacijoms reikalingo įkaito tinkamumo kriterijus, nustatytos Gairių ECB/2011/14 I priede ir Sprendime ECB/2013/6;

               (2)

               2013 m. kovo 20 d. Gairės ECB/2013/4 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu, ir kuriomis iš dalies keičiamos Gairės ECB/2007/9 (3) ir 2013 m. liepos 5 d. Sprendimas ECB/2013/22 dėl laikinų priemonių dėl Kipro Respublikos išleistų arba visapusiškai garantuotų antrinę rinką turinčių skolos priemonių tinkamumo (4), nustatė papildomas laikinas priemones, susijusias su įkaito tinkamumu Eurosistemos kredito operacijoms;

               (3)

               vadovaujantis Gairių ECB/2011/14 I priedo 1.6 skirsniu Valdančioji taryba gali bet kuriuo metu pakeisti Eurosistemos pinigų politikos operacijų įgyvendinimui taikomas priemones, sąlygas, kriterijus ir procedūras;

               (4)

               2013 m. liepos 17 d. Valdančioji taryba nusprendė toliau stiprinti rizikos kontrolės sistemą, patikslinant tinkamumo kriterijus ir įvertinimus mažesne nei rinkos verte, taikomus įkaitui, kuris priimamas Eurosistemos pinigų politikos operacijoms, ir priimant tam tikras papildomas priemones, pagerinančias bendrą sistemos ir jos praktinio įgyvendinimo nuoseklumą;

               (5)

               4 konstatuojamoje dalyje paminėti sprendimai turėtų būti įtvirtinti ECB sprendime,

         PRIĖMĖ ŠĮ SPRENDIMĄ:
   1 straipsnis
   Tam tikrų Gairių ECB/2011/14 nuostatų pakeitimai ir papildymai
   1.   Eurosistemos pinigų politikos operacijų vykdymo taisyklės ir įkaito tinkamumo kriterijai, nustatyti šiuo sprendimu, taikomi kartu su kitais Eurosistemos teisės aktais dėl Eurosistemos pinigų politikos priemonių ir procedūrų, ypač su Gairėmis ECB/2013/4.
   2.   Esant bet kokiam šio sprendimo ir Gairių ECB/2011/14 ir (arba) bet kokių nacionaliniu lygiu jas įgyvendinančių priemonių neatitikimui, vadovaujamasi šiuo sprendimu. Jeigu šiame sprendime nenumatyta kitaip, NCB ir toliau taiko visas Gairių ECB/2011/14 nuostatas nepakeistas.
   2 straipsnis
   Reikalavimai pateikti informaciją
   1.   Gairių ECB/2011/14 I priedo 1 skyriuje nurodytos pinigų politikos sistemos kontekste Eurosistema pasilieka teisę reikalauti ir gauti bet kokią tinkamą informaciją, kurios reikia jos uždaviniams vykdyti ir jos tikslams pasiekti, kiek tai susiję su pinigų politikos operacijomis.
   2.   Ši teisė nepažeidžia jokių kitų esamų konkrečių Eurosistemos teisių reikalauti informacijos, susijusios su pinigų politikos operacijomis.
   3 straipsnis
   Bendrieji antrinę rinką turinčio turto tinkamumo kriterijai
   1.   Šio straipsnio dalys skaitomos kartu su Eurosistemos bendraisiais antrinę rinką turinčio turto tinkamumo reikalavimais, paminėtais Gairių ECB/2011/14 I priedo 6.2.1.1 skirsnio 1 dalyje, ir su antrinę rinką turinčio turto rizikos kontrolės priemonėmis, paminėtomis Gairių ECB/2011/14 I priedo 6.4.2 skirsnyje.
   2.   Kiekviena tinkama skolos priemonė turi būti su:

               a)

                           i)

                           fiksuota, besąlygiškai nustatyta pagrindine suma (5) arba

                           ii)

                           besąlygiškai nustatyta pagrindine suma, susieta nustatytu dydžiu tik su vienu euro zonos infliacijos indeksu konkrečiu momentu ir neturinti jokių kitų sudėtingų struktūrų (6), ir

               b)

                           i)

                           fiksuotąja, nuline arba daugiapakope atkarpa su iš anksto nustatytu atkarpos tvarkaraščiu ir iš anksto nustatytomis atkarpos vertėmis, dėl kurios negali atsirasti neigiamas pinigų srautas, arba

                           ii)

                           kintamąja atkarpa, dėl kurios negali atsirasti neigiamas pinigų srautas ir kuri turi tokią struktūrą: atkarpos dydis = (orientacinė norma * l) ± x, o f ≤ atkarpos dydis ≤ c, kai:

                                       1)

                                       orientacinė norma yra tik viena iš žemiau nurodytų konkrečiu momentu:

                                                   a)

                                                   euro pinigų rinkos palūkanų norma (pvz., EURIBOR, LIBOR) ar panašūs indeksai;

                                                   b)

                                                   pastovaus termino apsikeitimo sandorių palūkanų norma (pvz., CMS, EIISDA, EUSA);

                                                   c)

                                                   vienos arba kelių euro zonos Vyriausybės obligacijų, kurių terminas yra vieneri metai arba trumpesnis, pelnas arba indeksas, arba

                                                   d)

                                                   euro zonos infliacijos indeksas, kurį pateikia Eurostatas arba valstybės narės nacionalinė statistikos institucija (pvz., HICP),

                                             ir tai turi būti ta pati orientacinė norma, kuri numatyta šios dalies a punkto ii papunktyje, jeigu pagrindinės sumos sumokėjimas susietas su orientacine norma, ir

                                       2)

                                       f (žemiausia riba), c (aukščiausia riba), l (įsiskolinimo didinimo/mažinimo faktorius) ir x (garantinė įmoka), jei jie egzistuoja, yra skaičiai, kurie yra fiksuoti ir iš anksto nustatyti emisijos metu ir kurie laikui bėgant gali keistis, kai f, c, ir x yra daugiau arba lygu nuliui, o 1 yra daugiau negu nulis per visą turto galiojimo laikotarpį. Kintamųjų atkarpų su infliacijos indekso orientacine norma atveju l lygus vienetui.

         3.   Visos 2 dalyje nepaminėtos struktūros yra netinkamos. Todėl Gairių ECB/2011/14 I priedo 6.2.1.1 skirsnio 1 dalies antroje pastraipoje nurodytas neįtraukiamų atkarpų struktūrų sąrašas laikomas netaikytinu. Turtas, kuris buvo tinkamo turto sąraše šio sprendimo įsigaliojimo dieną ir kuris tampa netinkamu taikant 2 dalį, išlieka tinkamas 12 mėnesių nuo šio sprendimo įsigaliojimo dienos.
   4.   Turto pagal atkarpos struktūrą tinkamumas vertinamas, kai atkarpa yra daugiapakopė – fiksuota ar kintamoji, visą turto galiojimo laikotarpį atsižvelgiant į ateities ir praeities perspektyvą.
   5.   Tinkamos atkarpos negali turėti nuo emitento priklausančių pasirinkimų, t. y. turto galiojimo laikotarpiu emitentas negalėtų spręsti dėl atkarpos struktūros pakeitimo, atsižvelgiant į ateities ir praeities perspektyvą.
   6.   Gairių ECB/2011/14 I priedo 6.7 skirsnio antra pastraipa nebetaikoma.
   4 straipsnis
   Papildomi tinkamumo kriterijai komercine hipoteka užtikrintiems vertybiniams popieriams
   Nepažeidžiant tinkamumo kriterijų, įtvirtintų Gairių ECB/2011/14 I priedo 6.2.1.1 skirsnio 2 dalyje, pinigų srautą sukuriančio turto, kuriuo užtikrinami komercine hipoteka užtikrinti vertybiniai popieriai, sudėtyje negali būti paskolų, kurios bet kuriuo metu yra struktūruotos, sindikuotos ar su finansiniu svertu. Šiame straipsnyje sąvokos „struktūruota paskola“, „sindikuota paskola“ ir „paskola su finansiniu svertu“ turi tokią pat reikšmę kaip apibrėžta Gairių ECB/2013/4 3 straipsnio 6 dalies 4–6 punktuose.
   5 straipsnis
   Specialūs tinkamumo kriterijai padengtoms obligacijoms
   1.   Šio straipsnio dalys skaitomos kartu su papildomais tinkamumo kriterijais padengtoms obligacijoms, nurodytais Gairių ECB/2011/14 I priedo 6.2.1.1 skirsnio 3 dalyje.
   2.   Gairių ECB/2011/14 I priedo 6.2.1.1 skirsnio 3 dalies b punkte subjektas laikomas konsoliduotos grupės nariu arba pavaldus tam pačiam centriniam subjektui, jeigu dalyvaujantys subjektai yra susiję glaudžiais ryšiais, kaip apibūdinta 6.2.3.2 skirsnyje. Bendra narystė grupėje arba pavaldumas turi būti nustatomas tuo metu, kai turtu užtikrinto vertybinio popieriaus aukščiausiojo reitingo vienetai pervedami į padengtos obligacijos užstato fondą pagal 2006 m. birželio 14 d. Europos Parlamento ir Tarybos direktyvą 2006/48/EB dėl kredito įstaigų veiklos pradėjimo ir vykdymo (7).
   3.   Padengtoms obligacijoms, kurios buvo tinkamo turto sąraše 2013 m. kovo 30 d., taikomas pereinamasis laikotarpis iki 2014 m. lapkričio 28 d. Tokių padengtų obligacijų tęstinėms emisijoms taip pat gali būti taikomas pereinamasis laikotarpis, jeigu nuo 2013 m. kovo 31 d. į užstato fondą nėra įtraukiami turtu užtikrinti vertybiniai popieriai, neatitinkantys Gairių ECB/2011/14 I priedo 6.2.1.1 skirsnio 3 dalies a–c punktuose įtvirtintų reikalavimų.
   4.   Šio straipsnio 1–3 dalys suprantamos nepažeidžiant taisyklių dėl nuosavo naudojimo nepadengtų Vyriausybės garantuotų bankų obligacijų naudojimo kaip įkaito Eurosistemos pinigų politikos operacijoms, įtvirtintų Sprendime ECB/2013/6.
   6 straipsnis
   Papildomi griežti kredito standartai antrinę rinką turinčiam turtui
   1.   Antrinę rinką turinčio turto, išskyrus turtu užtikrintus vertybinius popierius, IKVI kredito vertinimui, nurodytam Gairių ECB/2011/14 I priedo 6.3.2 skirsnio a punkte „IKVI kredito vertinimas“, taikomi šie kriterijai:

               i)

               bent vienas emisijos arba, jeigu nėra tos pačios IKVI atlikto emisijos vertinimo, – programos arba emisijų serijos, kurioje išleistas turtas, kredito vertinimas, atliktas pripažintos IKVI (8), turi atitikti Eurosistemos kredito kokybės minimalią ribą (9). ECB skelbia kredito kokybės minimalią ribą visoms pripažintoms IKVI, kaip nustatyta Gairių ECB/2011/14 I priedo 6.3.1 skirsnyje (10). Jeigu yra keli tos pačios emisijos arba, jei taikytina, programos arba emisijų serijos IKVI kredito vertinimai, taikoma pirmojo geriausio taisyklė (t. y. geriausias esamas emisijos arba, jei taikytina, programos arba emisijų serijos IKVI kredito vertinimas). Jeigu pirmasis geriausias emisijos arba, jei taikytina, programos arba emisijų serijos kredito vertinimas neatitinka Eurosistemos kredito kokybės minimalios ribos, turtas yra netinkamas, net ir esant pagal Gairių ECB/2011/14 I priedo 6.3.2 skirsnio c punktą priimtinai garantijai. Jei nėra emisijos arba, jei taikytina, programos arba emisijos serijos IKVI kredito vertinimo, geriausias esamas emitento ar garanto (jeigu garantija yra priimtina pagal Gairių ECB/2011/14 I priedo 6.3.2 skirsnio c punktą) IKVI kredito vertinimas turi atitikti Eurosistemos kredito kokybės minimalią ribą tam, kad turtas būtų tinkamas;

               ii)

               emisijos ir programos arba emisijų serijos IKVI reitingo atveju nustatant griežtus kredito standartus antrinę rinką turinčiam turtui neatsižvelgiama į pradinį turto terminą. Bet kuris IKVI reitingas, priskirtas emisijai arba programai arba emisijų serijai, kuris atitinka Eurosistemos kredito kokybės minimalią ribą, yra priimtinas. Emitento arba garanto IKVI reitingo atveju priimtinas IKVI kredito vertinimas priklauso nuo pradinio turto termino. Skiriamas trumpalaikis turtas (reiškiantis turtą, kurio pradinis terminas iki 390 dienų) ir ilgalaikis turtas (reiškiantis turtą, kurio pradinis terminas daugiau nei 390 dienų). Trumpalaikio turto atveju yra priimtini IKVI trumpalaikiai ir ilgalaikiai emitento reitingai bei ilgalaikiai garanto reitingai taikant pirmojo geriausio taisyklę. Ilgalaikio turto atveju yra priimtini tik IKVI ilgalaikiai emitento arba ilgalaikiai garanto reitingai.

         2.   Kredito kokybės minimali riba, taikytina turtu užtikrintiems vertybiniams popieriams, kuriems taikomi duomenų apie paskolas teikimo reikalavimai, apibrėžti Eurosistemos kredito vertinimo sistemoje Gairių ECB/2011/14 I priedo 6.3.2 skirsnio b punkte „Turtu užtikrintų vertybinių popierių IKVI kredito vertinimas“, turi atitikti Eurosistemos suderintos reitingų skalės kredito kokybės (CQS) 2 žingsnį („vienos A“ (11)) turtu užtikrinto vertybinio popieriaus emisijos metu ir per visą jo galiojimo trukmę. Kiti reikalavimai pagal Gairių ECB/2011/14 I priedo 6.3.2 skirsnio b punktą „Turtu užtikrintų vertybinių popierių IKVI kredito vertinimas“ išlieka nepakeisti.
   3.   Turtu užtkrintiems vertybiniams popieriams, kurie neatitinka duomenų apie paskolas teikimo reikalavimų, ir toliau taikomi kredito vertinimo reikalavimai, numatyti Gairių ECB/2011/14 I priedo 6.3.2 skirsnio b punkte „Turtu užtikrintų vertybinių popierių IKVI kredito vertinimas“.
   4.   Jei nėra emisijos (arba, jei taikytina, programos arba emisijų serijos) IKVI kredito vertinimo, griežti kredito standartai antrinę rinką turinčiam turtui, išskyrus turtu užtikrintus vertybinius popierius, gali būti nustatyti remiantis finansiškai patikimų garantų suteiktomis garantijomis, kaip nurodyta Gairių ECB/2011/14 I priedo 6.3.2 skirsnio c punkte. Finansinis garanto patikimumas vertinamas remiantis ilgalaikiais IKVI garanto reitingais, atitinkančiais Eurosistemos kredito kokybės minimalią ribą. Garantija turi atitikti reikalavimus, įtvirtintus Gairių ECB/2011/14 I priedo 6.3.2 skirsnio c punkto i–iv papunkčiuose.
   7 straipsnis
   Įvertinimų mažesne nei rinkos verte nustatymas
   Kredito vertinimas, naudojamas tinkamumui nustatyti pagal Gairių ECB/2011/14 I priedo 6.3.2 ir 6.3.3 skirsnius, taikomas nustatant taikytinus įvertinimus mažesne nei rinkos verte pagal Gairių ECB/2011/14 I priedo 6.4.1 skirsnį.
   8 straipsnis
   Įvertinimo mažesne nei rinkos verte kategorijos ir įvertinimai mažesne nei rinkos verte, taikomi antrinę rinką turinčiam turtui ir antrinės rinkos neturinčiam turtui
   1.   Antrinę rinką turinčio turto likvidumo kategorijos, nurodytos antrinę rinką turinčiam turtui taikomose Eurosistemos rizikos kontrolės priemonėse, nustatytose Gairių ECB/2011/14 I priedo 6.4.2 skirsnio 6 lentelėje, tame skirsnyje įvardijamos įvertinimo mažesne nei rinkos verte kategorijomis, nekeičiant tinkamo turto priskyrimo atitinkamoms kategorijoms.
   2.   Antrinę rinką turinčiam turtui taikomo įvertinimo mažesne nei rinkos verte lygiai, nurodyti Eurosistemos rizikos kontrolės priemonėse, nustatytose Gairių ECB/2011/14 I priedo 6.4.2 skirsnio 7 lentelėje, pakeičiami įvertinimais mažesne nei rinkos verte, įtvirtintais šio sprendimo I priede.
   3.   Turtu užtikrintiems vertybiniams popieriams, priskirtiems įvertinimo mažesne nei rinkos verte V kategorijai, nurodytai Gairių ECB/2011/14 I priedo 6.4.2 skirsnio d punkte, taikomas 10 % įvertinimas mažesne nei rinkos verte, neatsižvelgiant į terminą ar atkarpos struktūrą.
   4.   Padengtų obligacijų nuosavam naudojimui taikomas papildomas įvertinimas mažesne nei rinkos verte. Šis papildomas įvertinimas mažesne nei rinkos verte tiesiogiai taikomas atskiros skolos priemonės visos emisijos vertei, pritaikant tokį įvertinimo sumažinimą: a) 8 % padengtų obligacijų nuosavam naudojimui, taikant kredito kokybės 1 ir 2 žingsnius (CQS 1&2), ir b) 12 % padengtų obligacijų nuosavam naudojimui, taikant kredito kokybės 3 žingsnį (CQS3). Šiais tikslais „padengtų obligacijų nuosavas naudojimas“ reiškia padengtas bankų obligacijas, kurias išleido kita sandorio šalis arba glaudžiai su ja susiję subjektai, ir kurių daugiau nei 75 % likutinės nominalios sumos naudoja ta kita sandorio šalis ir (arba) su ja glaudžiai susiję subjektai.
   5.   Antrinės rinkos neturinčiam turtui taikomi įvertinimo mažesne nei rinkos verte lygiai, nurodyti Eurosistemos rizikos kontrolės priemonėse, nustatytose Gairių ECB/2011/14 I priedo 6.4.3 skirsnio 9 lentelėje, pakeičiami įvertinimais mažesne nei rinkos verte, nurodytais šio sprendimo II priede.
   6.   Antrinės rinkos neturinčioms mažmeninėms hipoteka užtikrintoms skolos priemonėms taikomas įvertinimas mažesne nei rinkos verte, nurodytas Gairių ECB/2011/14 I priedo 6.4.3.2 skirsnyje, yra 39.5 % jų likutinės nominalios sumos.
   9 straipsnis
   Priemonės, taikomos įsipareigojimų neįvykdymo atveju arba atsargumo sumetimais
   1.   Priemonėms, kurias turi užtikrinti NCB taikomos atitinkamos sutartinės ar reguliavimo priemonės, kaip apibrėžta Gairių ECB/2011/14 II priedo I.7 skirsnyje, taikomos toliau nurodytos sąlygos.
   2.   Įsipareigojimų neįvykdymo atveju arba atsargumo sumetimais, NCB turi teisę imtis šių priemonių:

               a)

               sustabdyti, apriboti arba panaikinti kitos sandorio šalies galimybę naudotis atvirosios rinkos operacijomis;

               b)

               sustabdyti, apriboti arba panaikinti kitos sandorio šalies galimybę naudotis Eurosistemos nuolatinėmis galimybėmis;

               c)

               nutraukti visas galiojusias sutartis ir sandorius;

               d)

               reikalauti anksčiau įvykdyti reikalavimus, kurių terminas dar nesuėjo ar kurie yra sąlyginiai;

               e)

               panaudoti kitos sandorio šalies indėlius NCB-e reikalavimams tai kitai sandorio šaliai patenkinti;

               f)

               sustabdyti įsipareigojimų kitai sandorio šaliai vykdymą, kol kita sandorio šalis neįvykdys reikalavimo.

         3.   Be to, įsipareigojimų neįvykdymo atveju NCB gali turėti teisę imtis šių priemonių:

               a)

               reikalauti palūkanų už įsipareigojimų neįvykdymą;

               b)

               reikalauti atlyginti visus nuostolius, patirtus dėl kitos sandorio šalies įsipareigojimų neįvykdymo.

         4.   Be to, atsargumo sumetimais NCB gali turėti teisę atmesti, apriboti arba taikyti papildomus įvertinimus mažesne nei rinkos verte turtui, kurį atitinkama kita sandorio šalis pateikia kaip įkaitą Eurosistemos kredito operacijoms.
   5.   NCB bet kuriuo metu turi turėti teisę neatidėliodamas realizuoti visą kaip įkaitą pateiktą turtą ir taip, kad NCB galėtų realizuoti suteikto kredito vertę, jeigu kita sandorio šalis nedelsdama nepanaikina savo neigiamo likučio.
   6.   Siekiant užtikrinti vienodą nustatytų priemonių įgyvendinimą, ECB Valdančioji taryba gali nuspręsti dėl priemonių, įskaitant galimybės naudotis atvirosios rinkos operacijomis arba Eurosistemos nuolatinėmis galimybėmis sustabdymą, apribojimą arba panaikinimą.
   10 straipsnis
   EEE šalių apibrėžties paaiškinimas
   1.   Eurosistemos įkaito sistemoje EEE šalys apima visas ES valstybes nares, nepriklausomai nuo to, ar jos yra formaliai prisijungusios prie EEE, taip pat Islandiją, Lichtenšteiną ir Norvegiją.
   2.   Gairių ECB/2011/14 I priedo 2 priedėlyje (Žodynėlis) pateikta EEE šalių apibrėžtis laikoma atitinkamai pakeista.
   11 straipsnis
   Turtu užtikrintų vertybinių popierių paskolų lygio reikalavimų įgyvendinimo patikslinimai
   1.   Nepažeidžiant Gairių ECB/2011/14 I priedo 6.2.1.1 skirsnio 2 dalies ir 8 priedėlio, Eurosistema gali priimti kaip tinkamą įkaitą turtu užtikrintus vertybinius popierius, kurių įvertis žemesnis nei A1, kai pasibaigia atitinkamas pereinamasis laikotarpis, kiekvienu atskiru atveju įvertinus ir pateikus tinkamus paaiškinimus, kodėl nebuvo pasiektas privalomas įvertis. Kiekvieno tinkamo paaiškinimo atveju Valdančioji taryba nustato maksimalų leistino nukrypimo lygį ir leistino nukrypimo laikotarpį. Nustatant leistino nukrypimo laikotarpį pažymima, kad duomenų apie turtu užtikrintus vertybinius popierius kokybė privalo pagerėti per nurodytą laikotarpį.
   2.   Išsamus tinkamų paaiškinimų, jų leistino nukrypimo lygių ir leistino nukrypimo laikotarpių sąrašas skelbiamas ECB interneto svetainėje ir jame, inter alia, apibūdinamas seniai įgytas turtas ir ankstesnės IT sistemos.
   12 straipsnis
   Įsigaliojimas ir taikymas
   1.   Šis sprendimas įsigalioja 2013 m. spalio 1 d.
   2.   Išimties tvarka 8 straipsnio 4 dalis taikoma nuo 2013 m. lapkričio 1 d.

      Priimta Frankfurte prie Maino 2013 m. rugsėjo 26 d.

            ECB Pirmininkas

         Mario DRAGHI

      (1)  OL L 331, 2011 12 14, p. 1.

      (2)  OL L 95, 2013 4 5, p. 22.

      (3)  OL L 95, 2013 4 5, p. 23.

      (4)  OL L 195, 2013 7 18, p. 27.

      (5)  Obligacijos su ilgalaikėmis pirkimo teisėmis (angl. warrant) ar kitomis panašiomis joms priskiriamomis teisėmis yra netinkamos.

      (6)  Skolos priemonės, kurių pagrindinė suma susieta tik su vienu euro zonos infliacijos indeksu konkrečiu momentu, yra taip pat leidžiamos, jeigu atkarpos struktūra atitinka apibrėžtąją 3 straipsnio 2 dalies b punkto ii.1.d papunktyje ir yra susieta su tuo pačiu infliacijos indeksu.

      (7)  OL L 177, 2006 6 30, p. 1.

      (8)  Pripažintos IKVI, VKVS ir trečiųjų šalių priemonės reitingui nustatyti (PRN) bei jų teikėjai pateikiami ECB interneto svetainėje www.ecb.europa.eu

      (9)  IKVI programos arba emisijų serijos vertinimas yra aktualus tik tuomet, jeigu jis taikomas konkrečiam turtui ir nėra skirtingo tos pačios IKVI atlikto emisijos vertinimo.

      (10)  Ši informacija skelbiama ECB interneto svetainėje www.ecb.europa.eu

      (11)  „Vienos A“ reitingas – tai ne mažesnis kaip „A3“ reitingas pagal Moody’s, „A-“ pagal Fitch arba Standard & Poor’s arba „AL“ reitingas pagal DBRS.
   I PRIEDAS

      ANTRINĘ RINKĄ TURINČIAM TINKAMAM TURTUI TAIKOMO ĮVERTINIMO MAŽESNE NEI RINKOS VERTE LYGIAI

               Įvertinimo mažesne nei rinkos verte kategorijos

               Kredito kokybė

               Likęs terminas
               (metais)

               I kategorija

               II kategorija (1)

               III kategorija (1)

               IV kategorija (1)

               V kategorija (1)

               fiksuotoji atkarpa

               nulinė atkarpa

               fiksuotoji atkarpa

               nulinė atkarpa

               fiksuotoji atkarpa

               nulinė atkarpa

               fiksuotoji atkarpa

               nulinė atkarpa

               1 ir 2 žingsniai (nuo AAA iki A-) (2)

               0–1

               0,5

               0,5

               1,0

               1,0

               1,0

               1,0

               6,5

               6,5

               10,0

               1–3

               1,0

               2,0

               1,5

               2,5

               2,0

               3,0

               8,5

               9,0

               3–5

               1,5

               2,5

               2,5

               3,5

               3,0

               4,5

               11,0

               11,5

               5–7

               2,0

               3,0

               3,5

               4,5

               4,5

               6,0

               12,5

               13,5

               7–10

               3,0

               4,0

               4,5

               6,5

               6,0

               8,0

               14,0

               15,5

               > 10

               5,0

               7,0

               8,0

               10,5

               9,0

               13,0

               17,0

               22,5

               Įvertinimo mažesne nei rinkos verte kategorijos

               Kredito kokybė

               Likęs terminas
               (metais)

               I kategorija

               II kategorija (1)

               III kategorija (1)

               IV kategorija (1)

               V kategorija (1)

               fiksuotoji atkarpa

               nulinė atkarpa

               fiksuotoji atkarpa

               nulinė atkarpa

               fiksuotoji atkarpa

               nulinė atkarpa

               fiksuotoji atkarpa

               nulinė atkarpa

               3 žingsnis (nuo BBB + iki BBB-) (2)

               0–1

               6,0

               6,0

               7,0

               7,0

               8,0

               8,0

               13,0

               13,0

               Netinka

               1–3

               7,0

               8,0

               10,0

               14,5

               15,0

               16,5

               24,5

               26,5

               3–5

               9,0

               10,0

               15,5

               20,5

               22,5

               25,0

               32,5

               36,5

               5–7

               10,0

               11,5

               16,0

               22,0

               26,0

               30,0

               36,0

               40,0

               7–10

               11,5

               13,0

               18,5

               27,5

               27,0

               32,5

               37,0

               42,5

               > 10

               13,0

               16,0

               22,5

               33,0

               27,5

               35,0

               37,5

               44,0

      (1)  Atskiriems turtu užtikrintiems vertybiniams popieriams, padengtoms bankų obligacijoms (stambių emisijų padengtoms bankų obligacijoms, tradicinėms padengtoms bankų obligacijoms ir kitoms padengtoms bankų obligacijoms) ir nepadengtoms bankų obligacijoms, kurios teoriškai vertinamos pagal Gairių ECB/2011/14 I priedo 6.5 skirsnį, taikomas papildomas įvertinimas mažesne nei rinkos verte. Šis įvertinimas mažesne nei rinkos verte tiesiogiai taikomas teoriškai vertinant atskiras skolos priemones, pritaikant 5 % įvertinimo sumažinimą. Be to, papildomas įvertinimo sumažinimas taikomas padengtų obligacijų nuosavam naudojimui. Šis įvertinimo sumažinimas yra 8 % padengtų obligacijų nuosavam naudojimui, taikant Kredito kokybės 1 ir 2 žingsnius (CQS 1&2), ir 12 % padengtų obligacijų nuosavam naudojimui, taikant Kredito kokybės 3 žingsnį (CQS3).

      (2)  Reitingai, nurodyti Eurosistemos suderintoje reitingų skalėje ir paskelbti ECB interneto svetainėje www.ecb.europa.eu
   II PRIEDAS

      ĮVERTINIMO MAŽESNE NEI RINKOS VERTE DYDŽIAI, TAIKOMI KREDITO REIKALAVIMAMS SU FIKSUOTOSIOS NORMOS PALŪKANŲ MOKĖJIMAIS

               Vertinimo metodika

               Kredito kokybė

               Likęs terminas (metais)

               Fiksuotosios normos palūkanų mokėjimai ir įvertinimas, remiantis NCB nustatyta teorine kaina

               Fiksuotosios normos palūkanų mokėjimai ir įvertinimas, remiantis NCB priskirta likutine verte

               1 ir 2 žingsniai (nuo AAA iki A-)

               0–1

               10,0

               12,0

               1–3

               12,0

               16,0

               3–5

               14,0

               21,0

               5–7

               17,0

               27,0

               7–10

               22,0

               35,0

               > 10

               30,0

               45,0

               Vertinimo metodika

               Kredito kokybė

               Likęs terminas (metais)

               Fiksuotosios normos palūkanų mokėjimai ir įvertinimas, remiantis NCB nustatyta teorine kaina

               Fiksuotosios normos palūkanų mokėjimai ir įvertinimas, remiantis NCB priskirta likutine verte

               3 žingsnis (nuo BBB+ iki BBB-)

               0–1

               17,0

               19,0

               1–3

               29,0

               34,0

               3–5

               37,0

               46,0

               5–7

               39,0

               52,0

               7–10

               40,0

               58,0

               > 10

               42,0

               65,0


title: 2015 m. balandžio 29 d. Europos Parlamento sprendimas (ES) 2015/1669 dėl Europos Sąjungos tinklų ir informacijos apsaugos agentūros 2013 finansinių metų biudžeto įvykdymo patvirtinimo

text:
2015 9 30

               LT

               Europos Sąjungos oficialusis leidinys

               L 255/284

      EUROPOS PARLAMENTO SPRENDIMAS (ES) 2015/1669
      2015 m. balandžio 29 d.
      dėl Europos Sąjungos tinklų ir informacijos apsaugos agentūros 2013 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos Sąjungos tinklų ir informacijos apsaugos agentūros 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl Europos Sąjungos tinklų ir informacijos apsaugos agentūros 2013 finansinių metų metinių finansinių ataskaitų su Agentūros atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad Agentūra įvykdė 2013 finansinių metų biudžetą (05304/2015 – C8–0054/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 208 straipsnį,

                  —

                  atsižvelgdamas į 2004 m. kovo 10 d. Europos Parlamento ir Tarybos reglamentą (EB) Nr. 460/2004, įsteigiantį Europos tinklų ir informacijos apsaugos agentūrą (5),

                  —

                  atsižvelgdamas į 2013 m. gegužės 21 d. Europos Parlamento ir Tarybos reglamentą (ES) Nr. 526/2013 dėl Europos Sąjungos tinklų ir informacijos apsaugos agentūros (ENISA), kuriuo panaikinamas Reglamentas (EB) Nr. 460/2004 (6), ypač į jo 21 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (7),

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (8), ypač į jo 108 straipsnį,

                  —

                  atsižvelgdamas į Darbo tvarkos taisyklių 94 straipsnį ir į V priedą,

                  —

                  atsižvelgdamas į Biudžeto kontrolės komiteto pranešimą (A8–0089/2015),

         1.

            patvirtina Europos Sąjungos tinklų ir informacijos apsaugos agentūros vykdomajam direktoriui, kad Agentūros 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Sąjungos tinklų ir informacijos apsaugos agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalis sekretorius

            Klaus WELLE

         (1)  OL C 442, 2014 12 10, p. 217.

         (2)  Žr. 1 išnašą.

         (3)  OL L 248, 2002 9 16, p. 1.

         (4)  OL L 298, 2012 10 26, p. 1.

         (5)  OL L 77, 2004 3 13, p. 1.

         (6)  OL L 165, 2013 6 18, p. 41.

         (7)  OL L 357, 2002 12 31, p. 72.

         (8)  OL L 328, 2013 12 7, p. 42.


title: 2004/644/EB: 2004 m. rugsėjo 13 d. Tarybos sprendimas, dėl Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo įgyvendinimo taisyklių priėmimo

text:
21.9.2004

               LT

               Europos Sąjungos oficialusis leidinys

               L 296/16

      TARYBOS SPRENDIMAS

   2004 m. rugsėjo 13 d.
   dėl Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo įgyvendinimo taisyklių priėmimo
   (2004/644/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 286 straipsnį,
   atsižvelgdama į Europos Parlamento ir Tarybos reglamentą (EB) Nr. 45/2001 (1), ypač į jo 24 straipsnio 8 dalį,
   kadangi:

               (1)

               Reglamente (EB) Nr. 45/2001 (toliau – reglamentas) yra išdėstyti visoms Bendrijos institucijoms ir įstaigoms taikomi principai ir taisyklės bei numatyta, kad kiekviena Bendrijos institucija ir Bendrijos įstaiga paskiria duomenų apsaugos pareigūną.

               (2)

               Reglamento 24 straipsnio 8 dalyje kiekvienos Bendrijos institucijos ar įstaigos reikalaujama priimti papildomas, su duomenų apsaugos pareigūnu susijusias įgyvendinimo taisykles, laikantis priede išdėstytų nuostatų. Įgyvendinimo taisyklės pirmiausia turi jam nustatyti uždavinius, pareigas ir įgaliojimus.

               (3)

               Įgyvendinimo taisyklės taip pat nustato naudojimosi duomenų subjektų teisėmis bei visų atitinkamų su asmens duomenų tvarkymu susijusių veikėjų Bendrijos institucijose ar įstaigose pareigų vykdymo procedūras.

               (4)

               Reglamento įgyvendinimo taisyklės nepažeidžia Reglamento (EB) Nr. 1049/2001 (2), Tarybos sprendimo Nr. 2004/338/EB, Euratomas (3), ypač jo II priedo, Sprendimo Nr. 2001/264/EB (4), ypač jo priedo II dalies VI skyriaus, taip pat 2001 m. birželio 25 d. Tarybos Generalinio sekretoriaus – vyriausiojo įgaliotinio bendrai užsienio ir saugumo politikai sprendimo (5),

         NUSPRENDĖ:
   I SKIRSNIS
   BENDROSIOS NUOSTATOS
   1 straipsnis
   Dalykas ir taikymo sritis
   Šiuos sprendimu nustatomos Europos Parlamento ir Tarybos reglamento (EB) Nr. 45/2001 įgyvendinimo taisyklės, susijusios su Europos Sąjungos Taryba.
   2 straipsnis
   Sąvokų apibrėžimai
   Šiame sprendime, nepažeidžiant reglamente nustatytų apibrėžimų:

               a)

               Duomenų valdytojas – institucija, generalinis direktoratas, direktoratas, skyrius, padalinys ar bet kuris kitas organizacinis vienetas, kuris vienas ar drauge su kitais nustato asmens duomenų tvarkymo tikslus ir priemones, kaip nustatyta pranešime, kuris turi būti siunčiamas duomenų apsaugos pareigūnui (toliau – DAP) pagal reglamento 25 straipsnį.

               b)

               Kontaktinis asmuo – generalinio direktorato padėjėjas (-ai) administraciniams reikalams arba bet kuris personalo narys, jo generalinio direktorato pasikonsultavus su DAP paskirtas atstovu spręsti duomenų apsaugos klausimus glaudžiai bendradarbiaujant su DAP.

               c)

               TGS personalas – visi Tarybos Generalinio sekretoriato (toliau – TGS) pareigūnai ir bet kuris kitas asmuo, kuriam taikomi Europos Bendrijų pareigūnų tarnybos nuostatai ir kitų tarnautojų įdarbinimo sąlygos, nustatytos Reglamente (EEB, Euratomas, EAPB) Nr. 259/68 (6), (toliau – Tarnybos nuostatai), arba kuris dirba TGS pagal sutartį (stažuotojai, konsultantai, rangovai, valstybių narių komandiruoti pareigūnai).

         II SKIRSNIS
   DUOMENŲ APSAUGOS PAREIGŪNAS
   3 straipsnis
   Duomenų apsaugos pareigūno paskyrimas ir statusas
   1.   Tarybos Generalinio sekretoriaus pavaduotojas skiria DAP ir užregistruoja jį Europos duomenų apsaugos priežiūros pareigūno institucijoje (toliau – EDAP). DAP tiesiogiai priskirtas Tarybos Generalinio sekretoriaus pavaduotojui.
   2.   DAP skiriamas trejų metų kadencijai, kuri gali būti pratęsiama du kartus.
   3.   Atlikdamas savo pareigas DAP veikia nepriklausomai, bendradarbiaudamas su EDAP. Ypač DPA negali gauti jokių nurodymų iš Tarybos Generalinio sekretoriato skiriančiosios institucijos arba iš kieno nors kito dėl reglamento nuostatų vidinio taikymo arba jo bendradarbiavimo su EDAP.
   4.   Vertinimas, kaip DAP vykdo savo užduotis ir pareigas, atliekamas prieš tai pasikonsultavus su EDAP. DAP gali būti atleistas iš pareigų tik sutikus EDAP, jei jis nebeatitinka jo pareigoms keliamų reikalavimų.
   5.   Nepažeidžiant numatytos jo paskyrimo procedūros, DAP informuojamas apie visus ryšius su išorinėmis šalimis, susijusius su reglamento taikymu, ypač bendraujant su EDAP.
   6.   Nepažeidžiant reglamento atitinkamų nuostatų, DAP ir jo personalas laikosi Europos Bendrijų pareigūnams ir kitiems tarnautojams taikomų taisyklių ir nuostatų.
   4 straipsnis
   Uždaviniai
   DAP:

               a)

               užtikrina, kad duomenų valdytojai ir duomenų subjektai būtų informuoti apie reglamente nustatytas jų teises ir įsipareigojimus. Vykdydamas šį uždavinį jis visų pirma nustato informacijos ir pranešimo formas, konsultuojasi su suinteresuotomis šalimis ir gerina bendrą supratimą apie duomenų apsaugos klausimus;

               b)

               atsako į EDAP prašymus ir, kiek leidžia jo kompetencija, EDAP prašymu arba savo iniciatyva su juo bendradarbiauja;

               c)

               savarankiškai užtikrina reglamento nuostatų vidinį taikymą TGS;

               d)

               tvarko duomenų valdytojų vykdomų tvarkymo veiksmų registrą ir suteikia teisę juo naudotis bet kuriam asmeniui tiesiogiai arba netiesiogiai per EDAP;

               e)

               praneša EDAP apie tvarkymo veiksmus, galinčius kelti reglamento 27 straipsnio 2 dalyje nurodytą konkrečią riziką;

               f)

               tokiu būdu užtikrina, kad tvarkymo veiksmai neturės neigiamos įtakos duomenų subjektų teisėms ir laisvėms.

         5 straipsnis
   Pareigos
   1.   Be bendrųjų užduočių DAP:

               a)

               konsultuoja TGS skiriančiąją instituciją ir duomenų valdytojus duomenų apsaugos nuostatų taikymo klausimais. Bet kuriuo reglamento aiškinimo ar taikymo klausimu su DAP gali konsultuotis skiriančioji institucija, atitinkami duomenų valdytojai, darbuotojų komitetas ir bet kuris asmuo, nesikreipdamas į oficialius kanalus;

               b)

               savo arba skiriančiosios institucijos, duomenų valdytojų, darbuotojų komiteto ar bet kurio asmens iniciatyva tiria tiesiogiai su jo uždaviniais susijusius klausimus ir atvejus, apie kuriuos jis sužinojo, ir pateikia ataskaitą skiriančiajai institucijai arba tyrimą užsakiusiam asmeniui. Jei manoma, kad tai reikalinga, atitinkamai informuojamos visos kitos suinteresuotos šalys. Jei tyrimą užsako asmuo arba jei jis užsakomas asmens vardu, DPA privalo kiek įmanoma labiau užtikrinti prašymo konfidencialumą, išskyrus atvejus, kai atitinkamas duomenų subjektas nedviprasmiškai sutinka, kad prašymas būtų traktuojamas kitaip;

               c)

               eidamas savo pareigas, bendradarbiauja su kitų Bendrijos institucijų ir įstaigų duomenų apsaugos pareigūnais, ypač keisdamasis patirtimi ir geriausia praktika;

               d)

               atstovauja TGS visais su duomenų apsauga susijusiais klausimais; nepažeidžiant Sprendimo 2004/338/EB, Euratomas, tai gali apimti DPA dalyvavimą atitinkamuose tarptautinio lygio komitetuose ar forumuose;

               e)

               pateikia savo veiklos metinę ataskaitą Tarybos Generalinio sekretoriaus pavaduotojui ir sudaro galimybę personalui su ja susipažinti.

         2.   Nepažeisdami 4 straipsnio b punkto, 5 straipsnio 1 dalies b ir c punktų bei 15 straipsnio, DAP ir jo personalas neatskleidžia einant savo pareigas gautos informacijos ar dokumentų.
   6 straipsnis
   Įgaliojimai
   Vykdydamas savo uždavinius ir pareigas DAP:

               a)

               visada turi teisę susipažinti su duomenimis, kurie yra tvarkymo veiksmų dalykas, bei patekti į visas tarnybas, naudotis duomenų tvarkymo įranga ir duomenų laikmenomis;

               b)

               gali paprašyti Tarybos teisinės tarnybos pateikti teisines išvadas;

               c)

               vadovaudamasis 2002 m. birželio 25 d. Tarybos reglamentu Nr. 1605/2002 dėl Europos Bendrijų bendrajam biudžetui taikomo finansinio reglamento (7) ir jo įgyvendinimo taisyklėmis, iš anksto gavęs įgaliojimus suteikiančio pareigūno sutikimą, gali kreiptis į išorines informacinių technologijų specialistų tarnybas;

               d)

               nepažeisdamas EDAP pareigų ir įgaliojimų, gali siūlyti TGS administracines priemones ir teikti bendras rekomendacijas dėl tinkamo reglamento taikymo;

               e)

               ypatingais atvejais TGS ir (arba) visoms kitoms suinteresuotoms šalims gali teikti bet kokias kitas rekomendacijas, siekiant praktiškai sustiprinti duomenų apsaugą;

               f)

               gali atkreipti TGS skiriančiosios institucijos dėmesį į bet kurį atvejį, kai personalo narys nevykdo įpareigojimų pagal reglamentą, bei siūlyti pradėti administracinį tyrimą, atsižvelgiant į galimą reglamento 49 straipsnio taikymą.

         7 straipsnis
   Ištekliai
   DAP suteikiamas atitinkamas personalas ir ištekliai, reikalingi jo pareigų vykdymui.
   3 SKIRSNIS
   SUBJEKTŲ TEISĖS IR PAREIGOS DUOMENŲ APSAUGOS SRITYJE
   8 straipsnis
   Skiriančioji institucija
   1.   Tarnybos nuostatų Reglamento Nr. 723/2004 (EB, Euratomas) 90 straipsnyje apibrėžto skundo, susijusio su reglamento pažeidimu, atveju skiriančioji institucija konsultuojasi su DAP, kuris raštu pateikia savo nuomonę ne vėliau kaip per penkiolika dienų nuo prašymo gavimo. Jei pasibaigus šiam laikotarpiui DAP nėra pateikęs savo nuomonės skiriančiajai tarnybai, jos pateikti nebereikia. Skiriančioji institucija neprivalo laikytis DAP nuomonės.
   2.   DAP informuojamas visais klausimais, kurie susiję ar galėtų būti susiję su duomenų apsauga.
   9 straipsnis
   Duomenų valdytojai
   1.   Duomenų valdytojai yra atsakingi už visų jų kontroliuojamų tvarkymo veiksmų atitikimo reglamentui užtikrinimą.
   2.   Visų pirma duomenų valdytojai:

               a)

               iš anksto praneša DAP apie bet kurį tvarkymo veiksmą ar keletą tvarkymo veiksmų, skirtų vienam ar keliems susijusiems tikslams, bei apie bet kokį vykdomo tvarkymo veiksmo esminį pakeitimą. Duomenų valdytojai nedelsdami praneša apie vykdytus tvarkymo veiksmus iki reglamento įsigaliojimo 2001 m. vasario 1 d;

               b)

               padeda DAP ir EDAP atlikti savo atitinkamas pareigas, visų pirma pateikdamas informaciją pagal jų prašymus ne vėliau kaip per trisdešimt dienų;

               c)

               įgyvendina tinkamas technines ir organizacines priemones bei duoda atitinkamus nurodymus TGS personalui, kad užtikrintų duomenų tvarkymo konfidencialumą ir saugumo lygį, atitinkantį tvarkymo duomenų tvarkymo keliamą riziką;

               d)

               atitinkamais atvejais konsultuojasi su DAP dėl tvarkymo veiksmų atitikimo reglamentui, ypač tais atvejais, kai jie turi pagrindo manyti, kad tam tikri tvarkymo veiksmai neatitinka reglamento 4–10 straipsnių. Be to, klausimais, susijusiais su tvarkymo veiksmų konfidencialumu, ir dėl saugumo priemonių, kurių imtasi vadovaujantis reglamento 22 straipsniu, jie gali konsultuotis su DAP ir (arba) A generalinio direktorato, Saugumo tarnybos ir Informacijos saugumo (INFOSEC) tarnybos informacinių technologijų saugumo specialistais.

         10 straipsnis
   Kontaktiniai asmenys
   1.   Nepažeisdamas DAP pareigų, kontaktinis asmuo:

               a)

               padeda savo generaliniam direktoratui arba padaliniui vesti viso vykdomo asmens duomenų tvarkymo apskaitą;

               b)

               padeda savo generaliniam direktoratui arba padaliniui nustatyti atitinkamus duomenų valdytojus;

               c)

               turi teisę iš duomenų valdytojų ir personalo gauti tinkamą ir reikalingą informaciją, kurios reikia jo administraciniams uždaviniams įvykdyti jo generaliniame direktorate arba padalinyje. Tai neapima teisės susipažinti su asmens duomenimis, kuriuos pagal savo atsakomybę tvarko duomenų valdytojas.

         2.   Nepažeisdami duomenų valdytojų pareigų, kontaktiniai asmenys:

               a)

               padeda duomenų valdytojams įvykdyti savo įsipareigojimus;

               b)

               prireikus padeda geriau bendradarbiauti DAP ir duomenų valdytojams.

         11 straipsnis
   TGS personalas
   1.   Visų pirma visas TGS personalas padeda taikyti asmens duomenų tvarkymo konfidencialumo ir saugumo taisykles, kaip nurodyta reglamento 21 ir 22 straipsniuose. Kiekvienas TGS personalo narys, turintis teisę susipažinti su asmens duomenimis, tvarko juos tik gavęs duomenų valdytojo nurodymus, išskyrus atvejus, kai tai daryti reikalauja nacionalinė arba Bendrijos teisė.
   2.   Kiekvienas TGS personalo narys, nesinaudodamas oficialiais kanalais, kaip nurodyta EDAP nustatytose taisyklėse, gali paduoti skundą EDAP dėl reglamento nuostatų, reglamentuojančių asmens duomenų tvarkymą, tariamo pažeidimo.
   12 straipsnis
   Duomenų subjektai
   1.   Duomenų subjektai turi teisę ne tik būti deramai informuoti apie su jais susijusių asmens duomenų tvarkymą pagal reglamento 11 ir 12 straipsnius, bet taip pat gali kreiptis į atitinkamą duomenų valdytoją, kad pasinaudotų savo teisėmis pagal reglamento 13–19 straipsnius, kaip nurodyta šio sprendimo 5 skirsnyje.
   2.   Nepažeidžiant jo teisės į teisminę teisės gynimo priemonę, kiekvienas duomenų subjektas gali paduoti skundą EDAP, jeigu jis mano, kad Tarybai tvarkant jo asmens duomenis buvo pažeistos jo teisės pagal reglamentą, kaip nurodyta EDAP nustatytose taisyklėse.
   3.   Nė vienas asmuo negali nukentėti dėl EDAP paduoto skundo arba klausimo, į kurį buvo atkreiptas DAP dėmesys, kuriuo pareikšta apie reglamento nuostatų pažeidimą.
   4 SKIRSNIS
   TVARKYMO VEIKSMŲ, APIE KURIUOS PRANEŠAMA, REGISTRAS
   13 straipsnis
   Pranešimo procedūra
   1.   Duomenų valdytojas praneša DAP apie bet kokį asmens duomenų tvarkymo veiksmą, remdamasis pranešimo forma, kuri yra pateikta TGS intraneto svetainėje (duomenų apsauga). Pranešimas DAP perduodamas elektroniniu būdu. Patvirtinimo pranešimas nusiunčiamas DAP laišku per dešimt darbo dienų. Gavęs patvirtinimo pranešimą, DPA paskelbia jį registre.
   2.   Pranešime pateikiama visa reglamento 25 straipsnio 2 dalyje nurodyta informacija. Apie kiekvieną pasikeitimą, turintį įtakos šiai informacijai, nedelsiant pranešama DAP.
   3.   Kitos su pranešimo procedūra susijusios taisyklės ir procedūros, kurių turi laikytis duomenų valdytojai, yra DAP išleistų bendrų rekomendacijų dalis.
   14 straipsnis
   Registro turinys ir paskirtis
   1.   DAP tvarko asmens duomenų tvarkymo veiksmų registrą, kuris sudaromas remiantis iš duomenų valdytojų gautais pranešimais.
   2.   Registre nurodoma bent reglamento 25 straipsnio 2 dalies a–g punktuose nurodyta informacija. Tačiau DAP į registrą įtraukta informacija gali būti ribojama išimties tvarka, kai reikia užtikrinti konkretaus tvarkymo veiksmo saugumą.
   3.   Registras atlieka Taryboje atliktų asmens duomenų tvarkymo veiksmų rodyklės funkciją. Jis suteikia informaciją duomenų subjektams ir leidžia jiems lengviau pasinaudoti reglamento 13–19 straipsniuose išdėstytomis savo teisėmis.
   15 straipsnis
   Registro prieinamumas
   1.   DAP imasi reikiamų priemonių, kad užtikrintų registro prieinamumą bet kuriam asmeniui tiesiogiai arba netiesiogiai per EDAP. Visų pirma DAP teikia informaciją ir pagalbą suinteresuotiems asmenims, kaip ir kur pateikti prašymą suteikti teisę naudotis registru.
   2.   Išskyrus atvejus, kai suteikiama teisė naudotis registru tiesiogiai tinkle, prašymai suteikti teisę naudotis registru pateikiami raštu, taip pat elektroniniu būdu, viena Sutarties 314 straipsnyje nurodytų kalbų ir pakankamai tikslios formuluotės, kad DAP galėtų nustatyti reikalingus tvarkymo veiksmus. Prašymo gavimo patvirtinimas pareiškėjui išsiunčiamas nedelsiant.
   3.   Jei prašymas yra nepakankamai tikslus, DAP prašo pareiškėją patikslinti prašymą ir padeda pareiškėjui tai padaryti. Jei prašymas yra susijęs su labai dideliu tvarkymo veiksmų skaičiumi, DAP gali neoficialiai tartis su pareiškėju, kad būtų rastas teisingas sprendimas.
   4.   Bet kuris asmuo gali prašyti DAP išduoti registre esančios informacijos apie bet kuriuos praneštus tvarkymo veiksmus kopiją.
   5 SKIRSNIS
   DUOMENŲ SUBJEKTŲ NAUDOJIMOSI SAVO TEISĖMIS PROCEDŪRA
   16 straipsnis
   Bendrosios nuostatos
   1.   Šiame skirsnyje nurodytomis duomenų subjektų teisėmis gali naudotis tik atitinkami asmenys arba, išimtiniais atvejais, tinkamai įgalioti asmenys – tų asmenų vardu. Raštu teikiami prašymai adresuojami atitinkamam duomenų valdytojui, kopiją pateikiant DAP. Prireikus DAP padeda duomenų subjektui nustatyti atitinkamą duomenų valdytoją. DAP pateikia specialias formas. Duomenų valdytojai tenkina prašymą tik tuo atveju, jei forma yra užpildyta iki galo, o skundo pateikėjo tapatybė tinkamai patvirtinta. Duomenų subjektai savo teisėmis naudojasi nemokamai.
   2.   Duomenų valdytojas nusiunčia pareiškėjui prašymo gavimo patvirtinimą per penkias darbo dienas nuo prašymo užregistravimo. Jei nenurodyta kitaip, duomenų valdytojas atsako į prašymą ne vėliau kaip per penkiolika darbo dienų nuo prašymo užregistravimo, jį patenkindamas arba raštu nurodydamas visiško arba dalinio atsisakymo priežastis, ypač atvejais, kai pareiškėjas nelaikomas duomenų subjektu.
   3.   Jei duomenų subjektas, naudodamasis savo teisėmis, jomis akivaizdžiai piktnaudžiauja arba pažeidžia taisykles ir kai duomenų subjektas pareiškia, kad duomenų tvarkymas neteisėtas, duomenų valdytojas turi konsultuotis su DAP dėl prašymo ir (arba) nukreipti duomenų subjektą pas DAP, kuris priims sprendimą dėl prašymo tinkamumo ir tinkamų tolesnių veiksmų.
   4.   Bet kuris suinteresuotas asmuo gali konsultuotis su DAP dėl naudojimosi savo teisėmis konkrečiu atveju. Nepažeidžiant jo teisės į teisminę teisės gynimo priemonę, kiekvienas duomenų subjektas gali paduoti skundą EDAP, jeigu jis mano, kad tvarkant jo asmens duomenis buvo pažeistos jo teisės pagal reglamentą.
   17 straipsnis
   Teisė susipažinti su savo asmens duomenimis
   Duomenų subjektas turi teisę be apribojimų bet kada per tris mėnesius nuo prašymo gavimo gauti iš duomenų valdytojo reglamento 13 straipsnio a–d punktuose nurodytą informaciją, pasirinkęs kurį nors iš šių būdų: susipažindamas su tais duomenimis vietoje, arba gaudamas kopiją, įskaitant atitinkamais atvejais elektronine forma pateikiamą kopiją.
   18 straipsnis
   Teisė reikalauti ištaisymo
   Kiekviename duomenų subjekto prašyme ištaisyti netikslius ar neišsamius asmens duomenis nurodomi atitinkami duomenys ir kaip jie turėtų būti ištaisyti. Jį duomenų valdytojas nagrinėja nedelsiant.
   19 straipsnis
   Teisė reikalauti duomenų tvarkymo veiksmų sustabdymo
   Duomenų valdytojas nedelsiant nagrinėja bet kurį pagal reglamento 15 straipsnį pateiktą prašymą sustabdyti duomenų tvarkymo veiksmus. Prašyme nurodomi atitinkami duomenys ir pateikiamos priežastys, kodėl tvarkymo veiksmai turėtų būti sustabdyti. Prieš pradėdamas toliau tvarkyti asmens duomenis duomenų valdytojas apie tai praneša prašymą pateikusiam duomenų subjektui.
   20 straipsnis
   Teisė reikalauti sunaikinimo
   Neteisėto duomenų tvarkymo atveju duomenų subjektas gali prašyti duomenų valdytojo nedelsiant sunaikinti duomenis, ypač kai buvo pažeistos reglamento 4–10 straipsnių nuostatos. Prašyme nurodomi atitinkami duomenys ir motyvai, kodėl tvarkymas yra neteisėtas ar neteisėtumo įrodymai. Automatiniu būdu tvarkomose susistemintose rinkmenose sunaikinimas iš esmės užtikrinamas visomis atitinkamomis techninėmis priemonėmis, pašalinančiomis bet kokio tolesnio sunaikintų duomenų tvarkymo galimybę. Jei dėl techninių priežasčių duomenų sunaikinti neįmanoma, duomenų valdytojas pasikonsultavęs su DAP ir su suinteresuotu asmeniu imasi kuo greitesnio tokių duomenų tvarkymo sustabdymo veiksmų.
   21 straipsnis
   Pranešimas trečiosioms šalims
   Duomenų subjektas gali kreiptis į duomenų valdytoją, kad jis trečiosioms šalims, kurioms buvo atskleisti duomenų subjekto asmens duomenys, praneštų apie duomenų subjekto prašymu atliktą asmens duomenų ištaisymą, jų tvarkymo veiksmų sustabdymą ar sunaikinimą, nebent paaiškėja, kad tai padaryti yra neįmanoma arba pastangos yra proporcingai nepagrįstos.
   22 straipsnis
   Teisė nesutikti
   Duomenų subjektas, laikantis reglamento 18 straipsnio, gali nesutikti, kad būtų tvarkomi su juo susiję duomenys ir kad jo asmens duomenys būtų atskleidžiami arba naudojami. Prašyme nurodomi atitinkami duomenys ir prašymą pateisinančios priežastys. Jeigu toks nesutikimas yra pagrįstas, tokie asmens duomenys nebegali būti toliau tvarkomi.
   23 straipsnis
   Automatiniai individualūs sprendimai
   Duomenų subjektas turi teisę į tai, kad jo atžvilgiu nebūtų daromas automatinis individualus sprendimas, kaip numatyta reglamento 19 straipsnyje, nebent sprendimas yra aiškiai numatytas nacionaliniais ar Bendrijos teisės aktais arba EDAP sprendimu, užtikrinančiu duomenų subjekto teisėtus interesus. Bet kuriuo atveju duomenų subjektas turi galimybę iš anksto pareikšti savo nuomonę ir konsultuotis su DAP.
   24 straipsnis
   Išimtys ir apribojimai
   1.   Duomenų valdytojas gali apriboti šio sprendimo 17–21 straipsniuose nurodytas teises tiek, kiek tai aiškiai pateisina reglamento 20 straipsnyje nustatytos teisėtos priežastys. Išskyrus absoliučios būtinybės atveju, duomenų valdytojas visų pirma konsultuojasi su DAP, kurio nuomonė neįpareigoja institucijos. Duomenų valdytojas nedelsiant atsako į prašymus, susijusius su išimčių ar apribojimų naudotis teisėmis taikymu ir pagrindžia savo sprendimą.
   2.   Bet kuris suinteresuotas asmuo gali prašyti EDAD taikyti reglamento 47 straipsnio 1 dalies c punktą.
   6 SKIRSNIS
   TYRIMO TVARKA
   25 straipsnis
   Praktinės priemonės
   1.   Prašymai dėl tyrimo raštu pateikiami DAP, naudojant jo pateiktą specialią formą. Kai akivaizdžiai piktnaudžiaujama teise prašyti tyrimo, pavyzdžiui, kai tas pats asmuo yra visai neseniai pateikęs identišką prašymą, DAP nėra įpareigotas atsakyti pareiškėjui.
   2.   Per penkiolika dienų nuo prašymo gavimo, DAP skiriančiajai institucijai ar tyrimą užsakiusiam asmeniui išsiunčia prašymo gavimo patvirtinimą ir patikrina, ar prašymas turi būti laikomas konfidencialiu.
   3.   DAP prašo duomenų valdytojo, atsakingo už atitinkamą duomenų tvarkymo veiksmą, raštiško paaiškinimo šiuo klausimu. Duomenų valdytojas per penkiolika dienų DAP pateikia savo atsakymą. DAP gali pageidauti gauti papildomą informaciją iš kitų šalių, pvz., Tarybos Generalinio sekretoriato Saugumo tarnybos ir Informacijos saugumo (INFOSEC) tarnybos. Atitinkamu atveju jis gali prašyti Tarybos teisinės tarnybos nuomonės tuo klausimu. Informacija ar nuomonė DAP pateikiama per trisdešimt dienų.
   4.   DAP atsako skiriančiajai institucijai ar prašymą pateikusiam asmeniui ne vėliau kaip per tris mėnesius nuo prašymo gavimo.
   7 SKIRSNIS
   BAIGIAMOSIOS NUOSTATOS
   26 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos Oficialiajame leidinyje.

      Priimta Briuselyje, 2004 m. rugsėjo 13 d.

            Tarybos vardu

            Pirmininkas

         B. R. BOT

      (1)  OL L 8, 2001 1 12, p. 1.

      (2)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Bendrijos dokumentais (OL L 145, 2001 5 31, p. 43).

      (3)  2004 m. kovo 22 d. Tarybos sprendimas Nr. 2004/338/EB, Euratomas, dėl Tarybos darbo tvarkos taisyklių patvirtinimo (OL L 106, 2004 4 15, p. 22).

      (4)  2001 m. kovo 19 d. Tarybos sprendimas Nr. 2001/264/EB dėl Tarybos saugumo nuostatų patvirtinimo (OL L 101, 2001 4 11, p. 1.) Sprendimas su paskutiniais pakeitimais, padarytais Sprendimu 2004/194/EB (OL L 63, 2004 2 28, p. 48).

      (5)  2001 m. birželio 25 d. Tarybos Generalinio sekretoriaus – vyriausiojo įgaliotinio bendrai užsienio ir saugumo politikai sprendimas dėl Europos Sąjungos Tarybos Generalinio sekretoriato ir jo darbuotojų geros administracinės elgsenos kodekso, nustatančio jų profesinius santykius su visuomene (OL C 189, 2001 7 5, p. 1).

      (6)  OL L 56, 1968 3 4, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 723/2004 (OL L 124, 2004 4 27, p. 1).

      (7)  OL L 248, 2002 9 16, p. 1.


title: 2010/447/CFSP: 2010 m. rugpjūčio 11 d. Tarybos sprendimas 2010/447/BUSP dėl Europos Sąjungos specialiojo įgaliotinio Artimųjų Rytų taikos procese įgaliojimų termino pratęsimo

text:
12.8.2010

               LT

               Europos Sąjungos oficialusis leidinys

               L 211/39

         TARYBOS SPRENDIMAS 2010/447/BUSP
   2010 m. rugpjūčio 11 d.
   dėl Europos Sąjungos specialiojo įgaliotinio Artimųjų Rytų taikos procese įgaliojimų termino pratęsimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2003 m. liepos 21 d. Taryba priėmė Bendruosius veiksmus 2003/537/BUSP (1), paskiriančius Marc OTTE Europos Sąjungos specialiuoju įgaliotiniu (toliau – ES specialusis įgaliotinis) Artimųjų Rytų taikos procese.

               (2)

               2010 m. vasario 22 d. Taryba priėmė Sprendimą 2010/107/BUSP (2), kuriuo ES specialiojo įgaliotinio įgaliojimų terminas pratęsiamas iki 2010 m. rugpjūčio 31 d.

               (3)

               ES specialiojo įgaliotinio įgaliojimų terminas turėtų būti pratęstas iki 2011 m. vasario 28 d. arba iki tol, kol Taryba, remdamasi Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, nuspręs, kad atitinkamos funkcijos, atitinkančios apibrėžtąsias Sprendime 2010/107/BUSP, yra nustatytos Europos išorės veiksmų tarnyboje, ir nutrauks įgaliojimus.

               (4)

               ES specialusis įgaliotinis vykdys savo įgaliojimus tokioje situacijoje, kuri gali pablogėti ir kurios metu galėtų būti pakenkta bendros užsienio ir saugumo politikos tikslams, nustatytiems Sutarties 21 straipsnyje,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/107/BUSP iš dalies keičiamas taip:

               1.

               1 straipsnis pakeičiamas taip:
               „1 straipsnis
               Europos Sąjungos specialusis įgaliotinis
               Europos Sąjungos specialiojo įgaliotinio (toliau – ES specialusis įgaliotinis) Artimųjų Rytų taikos procese Marc OTTE įgaliojimų terminas pratęsiamas iki 2011 m. vasario 28 d. arba iki tol, kol Taryba, remdamasi vyriausiojo įgaliotinio pasiūlymu, nuspręs, kad atitinkamos funkcijos, atitinkančios apibrėžtąsias šiame sprendime, yra nustatytos Europos išorės veiksmų tarnyboje, ir nutrauks įgaliojimus.“;

               2.

               5 straipsnis pakeičiamas taip:
               „5 straipsnis
               Finansavimas
               1.   Su ES specialiojo įgaliotinio įgaliojimų vykdymu nuo 2010 m. kovo 1 d. iki 2010 m. rugpjūčio 31 d. susijusioms išlaidoms padengti skiriama orientacinė finansavimo suma yra 730 000 EUR.
               2.   Su ES specialiojo įgaliotinio įgaliojimų vykdymu nuo 2010 m. rugsėjo 1 d. iki 2011 m. vasario 28 d. susijusioms išlaidoms padengti skiriama orientacinė finansavimo suma yra 585 000 EUR.
               3.   Išlaidos tvarkomos pagal Sąjungos bendrajam biudžetui taikomas procedūras ir taisykles.
               4.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.“

         2 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2010 m. rugpjūčio 11 d.

            Tarybos vardu

            Pirmininkas

         S. VANACKERE

      (1)  OL L 184, 2003 7 23, p. 45.

      (2)  OL L 46, 2010 2 23, p. 8.